Markaðstækifæri fyrir íslenska hestinn í Kína Jelena Ohm , verkefnastjóri Horses of Iceland , tók þátt í 2019 World Horse Culture Forum í Hohhot í Kína dagana 28. nóvember til 1. desember . Þar komu saman fulltrúar hrossakynja frá 30 löndum til að ræða hestamennsku . Jelena tók þátt í umræðum sem höfðu yfirskriftina „ The Integration of Horse Culture Related Tourism “ , um hestamenningu og ferðaþjónustu . Mikill áhugi fjölmiðla Ráðstefnan vakti mikla athygli í Kína , en fjallað var um hana í kvöldfréttum ríkissjónvarpsins CCTV . Á ráðstefnunni voru um 200 blaðamenn og mörg viðtöl voru tekin við alla þátttakendur . Myndbönd frá ráðstefnunni voru sýnd á risaskjáum víða um borgina , þar sem m.a. íslenski sendiherra sendi kveðjur . Kínverski herinn kom fram á opnunarhátíðinni og sérstakt lag , sem hafði verið samið fyrir þetta tilefni , var flutt . Jia Youling , forseti Chinese Horse Industry Association ( CHIA ) , kínversku hestasamtakanna , tók þátt í ráðstefnunni og fékk Jelena tækifæri til að spjalla við hann á einkafundi . Jia Youling starfar í landbúnaðarráðuneyti Kína , sem gefur til kynna hversu mikilvægur málaflokkur hesturinn er Kínverjum . CHIA hefur t.d. lagt til að hestafræði verði kennd í grunnskólum . Hestamennska í örum vexti í Kína Eftir ráðstefnuna fékk Horses of Iceland senda yfirlýsingu frá fulltrúum CHIA í Kína um að sendinefnd hafi áhuga á að koma til Íslands og kynnast íslenskri hestamenningu nánar . Horses of Iceland hefur einnig látið kanna möguleg markaðstækifæri í Kína með markaðsgreiningu . Hestamennska , sérstaklega frístundareið , er í miklum vexti í Kína . Kínverskir ferðamenn koma í auknu mæli til Íslands , þrátt fyrir samdrátt í ferðaþjónustu , en í ár var 16% aukning í fjölda ferðamanna frá Kína miðað við árið 2018 . Jelena Ohm segir : „ Það var mikill heiður að íslenski hesturinn hafi fengið að vera hluti af þessari ráðstefnu . Ráðstefnan var fyrst og fremst vettvangur fyrir fólk til að tala saman og mynda tengsl . Þetta var í fyrsta skipti sem fulltrúi frá Íslandi tók þátt og það var enginn annar fulltrúi frá Skandinavíu . Fólk var mjög áhugasamt . Það verður spennandi að sjá hvort það séu framtíðartækifæri fyrir íslenska hestinn í Kína . “ Hér að neðan má sjá mynd af þátttakendum ráðstefnunnar .